মহালয়ায় এল মমতা বন্দ্যোপাধ্যায়ের নতুন পুজোর গান

কলকাতা: পিতৃপক্ষের অবসান, শুরু হল দেবীপক্ষ। রবিবার বীরেন্দ্র কৃষ্ণ ভদ্রের গলায় মহালয়ার সকাল শুরু হল বাঙালির। ঢাকে কাঠি পড়ল, সূচনা হল উৎসবের। আর এমন পবিত্র দিনে দুর্গাপুজো নিয়ে নিজের গান প্রকাশ্যে আনলেন মুখ্যমন্ত্রী মমতা বন্দ্যোপাধ্যায় (Mamata Banerjee)। এদিন এক্স হ্যান্ডলের আগমনি গানের ভিডিওটি পোস্ট করেছেন তিনি। ‘ধনধান্যে ভরে/মা এসেছেন ঘরে’ গানটি গেয়েছেন রাজ্যের মন্ত্রী ইন্দ্রনীল সেন। বিভিন্ন পুজোমণ্ডপে মুখ্যমন্ত্রীর এই আগমনী গান শোনা যাবে বলে জানা গিয়েছে।

“জাগো দুর্গা, জাগো দশপ্রহরণধারিণী”

তর্পণে, আগমনে ও আবাহনে সকলকে জানাই মহালয়ার শুভকামনা।

এই উপলক্ষে আপনাদের সবার সঙ্গে আমার লেখা ও সুর করা একটি পুজোর নতুন গান শেয়ার করে নিচ্ছি। pic.twitter.com/2RoZDJcRTp

— Mamata Banerjee (@MamataOfficial) September 20, 2025

“আশ্বিনের শারদপ্রাতে বেজে উঠেছে আলোক-মঞ্জীর; ধরণীর বহিরাকাশে অন্তরিত মেঘমালা; প্রকৃতির অন্তরাকাশে জাগরিত জ্যোতির্ময়ী জগন্মাতার আগমন বার্তা…” এই সুরেই আজ ভোর হয়েছে। রবিবার, মহালয়ায় পুণ্য লগ্নে এক্স হ্যান্ডলে “জাগো দুর্গা, জাগো দশপ্রহরণধারিণী” বলে বঙ্গবাসীকে শুভেচ্ছা জানিয়েছেন মুখ্যমন্ত্রী। আর সেইসঙ্গে তিনি পোস্ট করেছেন নিজের তৈরি আগমনি গানটি। শনিবারই কলকাতার তিন নামী পুজোমণ্ডপের দ্বারোদ্ঘাটন করতে গিয়ে এই গানের কথা তিনি জানিয়েছিলেন। তাঁর কথায়, ”আমি শিল্পী নই। তবে অনেক আগে গান শিখেছিলাম। অনেক বাদ্যযন্ত্রও আমি বাজাতে পারি। তাই অনেকেই আমায় বলে, গান লিখতে, গাইতে। কিন্তু আমি তো শিল্পী নই। তাই তত ভালো গাইতে পারি না। পুজোর সময় আমি প্রতি বছর অন্তত একটা গান লিখি, সুর করি। আমার গানগুলো গায় ইন্দ্রনীল (মন্ত্রী ইন্দ্রনীল সেন)। এবারও একটা গান আমি তৈরি করেছি। তার কথাগুলো হল – ধনধান্যে ভরে, মা এসেছেন ঘরে। আসলে আমাদের বাংলা তো কৃষিপ্রধান। শস্যশ্যামলা এই বাংলার মাটিতে ফসলই সব, কৃষক আমাদের অন্নদাতা। সারাবছর তাঁরা আমাদের মুখে অন্ন জোগান। তাই মায়ের কাছ প্রার্থনা, তাঁদের ধানের গোলা ভরে উঠুক। মায়ের আগমন যেন তাঁদের কাছে আশীর্বাদ হয়ে ওঠে।”

আরও পড়ুন: আজ মহালয়া, পিতৃপক্ষের অবসানে ঘাটে ঘাটে চলছে তর্পণ

পুজোয় মমতার গান নতুন নয়। হাজার কাজ সামলেও উদ্যোক্তাদের অনুরোধ মেনে তিনি আগমনি সঙ্গীত তৈরি করেন। এবারও তার ব্যতিক্রম হল না। আর মহালয়া থেকে সেই গান সর্বসাধারণের কাছে পৌঁছে গেল।